钦定古今图书集成/明伦汇编/官常典/第531卷 > 忙古带
## 钦定古今图书集成/明伦汇编/官常典/第531卷 > 忙古带

按《元史耶律秃花传》：“忙古带，宝童之子也。世祖时，赐
金符，袭父职，为随路新军总管，统领山西两路新军。
从行省也速带儿征蜀及思、播、建都诸蛮夷，有功，升
万户。从攻罗必甸，至云南，诏以其众入缅，迎云南王
金齿，白衣荅奔，诸蛮往往伏险要为备，忙古带奋击
破之。凡十馀战，至缅境，开金齿道，奉王以还，迁副都”
元帅。从诸王阿台征交趾，至白鹤江，与交趾伪昭文
王战，夺其战舰八十七艘。又从云南王攻罗必甸，破
之。二十九年，入觐。成宗即位，授乌撒、乌蒙等处宣慰
使，兼管军万户，迁大理、金齿等处宣慰使都元帅。六
年，乌撒、罗罗斯叛，云南行省命率师讨平之。事闻，赐
钞三千贯、银五十两、金鞍辔及弓矢，以旌其功。九年，
讨普安罗雄州叛贼阿填，擒杀之。进骠骑卫上将军，
遥授云南诸路行中书省左丞，行大理金齿等处宣
慰使都元帅，卒于军。至大四年，赠龙虎卫上将军、平
章政事，仍追封濮国公，谥威愍。子火你赤，袭万户。